จุดเด่นของงาน Prop Trader คืออะไร
• สังกัดตามบริษัทในฐานะพนักงาน ในแผนกที่เรียกว่า “proprietary Department” 

• คุณสมบัติหลัก คือ การอ่านตลาดให้ออกเเละเทรดให้ได้กำไรต่อเนื่อง (อันนี้สำคัญสุด)เราควรจะเทรดได้กำไรอยู่เเล้ว เเม้ว่าจะใช้ค่าธรรมเนียมอัตราพิเศษ ค่าธรรมเนียมของใหญ่ ค่าธรรมเนียมรายย่อย เราต้องสามารถเทรดได้หมด เพราะ บล.ค่อนข้างคาดหวังว่า คนที่จะทำงานสายนี้ต้องอ่านตลาดค่อนข้างขาด และสามารถทำกำไรได้ เปรียบเหมือนทหารรับจ้าง ที่ต้องทำการรบได้ทันที เมื่อมีคำสั่งลงมา

• มีนโยบายควบคุมเรื่องความเสี่ยงในการลงทุนที่ต้องปฏิบัติตามอย่างเคร่งครัด จากทางบริษัท เพื่อป้องกันการขาดทุนอย่างหนักที่อาจจะเกิดขึ้น ดังนั้นเทรดเดอร์อาชีพทุกคนจะได้รับการฝึกฝนอย่างหนักเรื่องการคุมความเสี่ยง (Cut loss) 

• มีการตรวจสอบอย่างเข้มข้น ทั้งจาก Compliance จากตลาดหลักทรัพย์ และกลต. 

• โดยปกติแล้วค่าธรรมเนียมในการซื้อขายของ Prop Trader ต่ำกว่ากว่าลูกค้าปกติ เนื่องจากหน้าที่ส่วนนึงคือ การสร้างสภาพคล่องให้ตลาด เมื่อเรามีปริมาณการเทรดที่เรียกว่ามากกว่าบุคคลทั่วไป จึงได้ส่วนลดจากวอลลุ่มการซื้อขายปริมาณมากๆครับ แต่ในปัจจุบันค่าธรรมเนียมในการซื้อขาย ซึ่งถูกมองว่าเป็นจุดได้เปรียบในการทำกำไรของ Prop Trader ก็ถูกปรับให้สูงขึ้นใกล้เคียงกับลูกค้ารายใหญ่แล้ว 

• เวลาทำงานจริงๆ คือเมื่อตลาดเปิด 10.00-12.30น. ( 2 ชั่วโมงครึ่งในช่วงเช้า)เเละ 14.30-17.00 น.(อีก2 ชั่วโมงครึ่งในช่วงบ่าย) จบงานเมื่อตลาดปิด ส่วนใหญ่งานของเทรดเดอร์จะจบในวัน 

• งานค่อนข้างเครียดถึงเครียดมาก โดยในช่วง 3 เดือนแรกที่ผมทำงานและผมยังหาวิธีทำกำไรไม่ได้ ผมเครียดมากครับ เพราะไม่รู้ว่าจะถูกให้ออกจากงานเมื่อไหร่ ผมเคยเกือบถูกผู้บริหารเรียกไปคุยในช่วงแรกๆของการทำงานด้วยครับแต่โชคดีว่าสามารถประคองตัวและเริ่มทำกำไรกลับมาได้ในช่วงนั้น เส้นทางสายอาชีพนี้ถ้าขาดทุนติดต่อกันก็จะถูกเชิญให้ออกจากบริษัทอย่างง่ายได้ ถ้าให้เลือกอาชีพนึงในสายการเงินที่มีความกดดันเวลาทำงานสูงสุด ผมก็คิดว่า อาชีพ “Prop Trader” นี่แหละครับ เป็นอาชีพที่เข้ามายาก แต่ออกง่าย 

• ในบริษัทหลักทรัพย์ของต่างประเทศ โครงสร้างรายได้ของเขาจะมาจาก Proprietary Trading ค่อนข้างมาก ในขณะที่บริษัทหลักทรัพย์ของบ้านเรา เน้นรายได้จากค่าธรรมเนียมในการซื้อขายเป็นหลัก ต่อไปในอนาคตผมเชื่อว่าหากมีการปรับเปลี่ยนให้มีค่าธรรมเนียมในการซื้อขายแบบเสรี รายได้หลักของบริษัทหลักทรัพย์ต่างๆก็จะต้องมาจากแผนก Proprietary Department 

• มีรายได้จากเงินส่วนที่ Fix + Profit Sharing จากเงินพอร์ตของบริษัท รายได้เป็นส่วนแบ่งกำไรจากบริษัท (Profit Sharing) เท่านั้น ดังนั้นรายได้จึงขึ้นอยู่กับทักษะในการเทรดเป็นหลัก ถ้าเทรดดีรายได้ก็จะสูงมาก แต่ถ้าเทรดไม่ดีก็ค่อนข้างลำบากเลยทีเดียว เทรดเดอร์มืออาชีพนั้นจะมีรายได้จาก Profit Sharing มากกว่ารายได้ส่วน Fix ในบางปีที่ตลาดดีๆเทรดเดอร์บางคนได้ Profit sharing เทียบเท่ากับโบนัสถึง 100-200 เดือนเลยทีเดียว ส่วนประสบการณ์ส่วนตัวของผม Profit sharing ที่ผมเคยได้รับสูงสุดอยู่ในช่วงปี 2013 ที่ผ่านมา โดยผมได้ sharing เทียบเท่ากับโบนัสราวๆ 80 เดือน ครับ 

• Profit sharing ที่ได้แบ่งมาจากทางบริษัทหลักทรัพย์นั้น มีตั้งแต่ 10-60% ขึ้นอยู่กับประสบการณ์ และความสามารถ โดยจำนวนเงินที่ได้รับมานั้น จะถูกนำไปคำนวณในฐานภาษีด้วย 

• เทรดเดอร์พวกนี้ หากเทรดให้ธนาคารก็จะมีชื่อเรียกต่างหาก ส่วนใหญ่ธนาคารจะมีโต๊ะเทรดต่างๆ รวมถึงโต๊ะเทรดค่าเงิน ซึ่งเทรดเดอร์ที่ทำหน้าที่เทรดค่าเงินให้ธนาคารพวกนี้ หากเทรดเก่ง ค่าตัวก็จะสูงมาก และอาจมี Bank ต่างชาติมาซื้อตัวไปทำงาน คล้ายๆกับนักบอลที่มีการซื้อขายย้ายทีม
ข่าวเศรษฐกิจและการเงิน,ตลาดการเงิน & ผลิตภัณฑ์และบริการทางการเงิน